Carol Downer

Carollynn Aurilla Downer (née Chatham; 9 Oktoba 1933 – 13 Januari 2025) alikuwa mwanasheria wa Kifeministi na mwandishi wa vitabu vya wasifu kutoka Marekani. Alijikita katika utetezi wa haki za utoaji mimba na afya ya wanawake duniani kote. Alishiriki katika kuanzisha harakati za kujisaidia na kliniki ya kwanza ya kujisaidia huko Los Angeles, ambayo baadaye ilikuja kuwa mfano na msukumo kwa kliniki nyingi za aina hiyo kote Marekani. 

 Maisha na Kazi 
Downer alianza kazi yake ya harakati katika vuguvugu la haki za kiraia na siasa za mitaa huko California katika miaka ya 1960. Alijiunga na harakati za ukombozi wa wanawake mwaka 1969 na alifanya kazi kuhakikisha utoaji wa mimba unapatikana Los Angeles, California, chini ya sheria iliyolegezwa ya utoaji mimba. Alianza kazi yake katika harakati za afya ya wanawake kupitia Kikosi Kazi cha Utoaji Mimba cha NOW (National Organization for Women) pamoja na Lana Clarke Phelan, mwandishi wa The Abortion Handbook, ambaye alikuja kuwa mshauri wake.

Downer na wanawake wengine walihudhuria taratibu za utoaji mimba katika kliniki haramu ya Harvey Karman barabara ya Santa Monica Boulevard, Magharibi mwa Los Angeles, ili kujifunza jinsi ya kutoa mimba wao wenyewe. Akiwa huko, alichukua speculum ya uke na kugundua jinsi ya kufanya uchunguzi wa uke kwa kujifanyia mwenyewe. Baada ya yeye na wengine kuunda Kikosi Kazi cha Utoaji Mimba cha Los Angeles, walifanya mkutano mnamo Aprili 7, 1971, katika duka la vitabu la Kifeministi ili kuwaelimisha wanawake kuhusu utoaji mimba na miili yao. Downer alionyesha jinsi ya kufanya uchunguzi wa uke mbele ya wanawake wapatao ishirini na nne waliokuwepo.

Matokeo ya mkutano huu wa kwanza wa Kliniki ya Kujisaidia yalikuwa ni kuundwa kwa dhana ya menstrual extraction (uchimbaji wa hedhi) na uvumbuzi wa kifaa cha Del-Em na Lorraine Rothman. Kifaa hiki kilitoa mbadala salama zaidi wa utoaji mimba kuliko kutumia vifaa vya chuma vilivyotumika wakati huo kwa kusafisha mfuko wa uzazi. Downer na Rothman walizuru Marekani nzima na kusaidia kuanzisha Kliniki nyingi za Kujisaidia. Wakati huo, taarifa kuhusu utoaji mimba, uzazi wa mpango, na uzazi kwa ujumla zilikuwa adimu kwa wanawake. Mbinu za uchimbaji wa hedhi na uchunguzi wa uke walizobuni zilisaidia wanawake kuelewa miili yao na kudhibiti uzazi wao. Mwandishi Barbara Ehrenreich alielezea juhudi za Downer na Rothman kama kuhalalisha dhana kwamba tuna haki ya kujua na kuamua juu ya taratibu zinazohusu miili na maisha yetu.

Mnamo Mwaka 1972, Downer alitoa hotuba mashuhuri kwa Chama cha Saikolojia cha Marekani (American Psychological Association) tarehe 5 Septemba huko Hawaii, iliyoitwa Covert Sex Discrimination Against Women as Medical Patients ("Ubaguzi wa Kijinsia Usio Wazi Dhidi ya Wanawake Kama Wagonjwa wa Kimatibabu").

Downer na Rothman walikuwa miongoni mwa waanzilishi wa Kituo cha Afya cha Wanawake wa Kifeministi huko Los Angeles mnamo 1971. Wakiwa na speculum za uke, walitembelea maeneo mbalimbali Marekani ili kushirikisha wanawake wengine maarifa haya. Pia walihamasisha mikutano ya vikundi ambapo walifundisha wanawake jinsi ya kufanya uchunguzi wa kizazi wao wenyewe na kutoa taarifa kuhusu menstrual extraction, mbinu inayotumia kufyonza nje mabaki ya hedhi wakati wa au karibu na kipindi cha hedhi, ambayo ikiwa mwanamke ni mjamzito, inakuwa aina ya utoaji mimba usio wa kitaalamu.

Baada ya kurudi kutoka ziara yao Marekani, Downer na wafuasi wake walifungua huduma ya rufaa ya utoaji mimba katika kliniki yao. Mnamo 1972, polisi walifanya msako kwenye kituo chake cha afya na kumkamata yeye na Colleen Wilson kwa madai ya kufanya kazi ya udaktari bila leseni rasmi. Kesi hii iliitwa The Great Yogurt Conspiracy ilihusiana na Carollynn Downer na mwenzake Colleen Wilson, ambao walitumia mtindi kutibu maambukizi ya fangasi ya uke katika kliniki yao ya afya ya wanawake.. Hata hivyo, Downer alishinda kesi hiyo na akaachiliwa huru. 

 Marejeo 

Jamii:Waliozaliwa 1933
Jamii:Feminism and Folklore 2025 in Tanzania
Jamii:Waliofariki 2025
Jamii:Wanaharakati wa Marekani